सभी लोग सभी किताबें खरीद कर घर ले जाएं ऐसा तो मुमकिन नहीं है पर किताबों के इस मेले में लोग किताबों के आवरण को देखते हैं तो कभी पिछले हिस्से पर लिखी किताब की समीक्षा को, कभी कुछ पन्ने पलट कर कुछ लाइनों को टटोलते हैं तो कभी शुरूआत में दी गई सामग्री से किताब का जायज़ा लेते हैं। इन सभी गतिविधियों से वे किताबों में छिपी दुनिया के कुछ हिस्सों से रूबरू हो लेते हैं और लगा लेते हैं दांव उन किताबों पर। कभी कोई बच्चा किसी जादूई दुनिया के बाशिंदों की तस्वीरें देखकर उनमें खो जाता है तो कभी कोई बड़ा किसी आवरण पर बने किसी गंभीर चित्र को देखकर उसमें खो जाता है। किताबों का मेला अपने-आप में हर किताब के अंदर छिपे एक मेले को खोलने की संभावना रखता है।